ลือสนั่น! BTS จ่อทุ่มหมื่นล้านซื้อ “พีพี” JMART หนุนสร้าง “ซินเนอร์ยี่” ร่วมครั้งใหญ่
จับตา! BTS จ่อทุ่มหมื่นล้าน เพิ่มทุน “พีพี” JMART จำนวน 300 ล้านหุ้น ภายหลังจะมีสัดส่วนถือครองหุ้นประมาณ 23% เพื่อเสริมส่งให้เกิดการผนึกกำลังทางธุรกิจของทั้ง 2 ฝั่งขึ้นอย่างมีนัยสำคัญ
จับตา! BTS จ่อทุ่มหมื่นล้าน เพิ่มทุน “พีพี” JMART จำนวน 300 ล้านหุ้น ภายหลังจะมีสัดส่วนถือครองหุ้นประมาณ 23% เพื่อเสริมส่งให้เกิดการผนึกกำลังทางธุรกิจของทั้ง 2 ฝั่งขึ้นอย่างมีนัยสำคัญ
25 ส.ค. 2564

ผู้สื่อข่าวรายงาน อ้างอิงแหล่งข่าววงการวาณิชธนกิจรายหนึ่ง เปิดเผยกับทีมข่าว “ข่าวหุ้นธุรกิจออนไลน์” ว่า ขณะนี้ บริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS และ บริษัท เจ มาร์ท จำกัด (มหาชน) หรือ JMART ได้บรรลุข้อสรุปการเข้าร่วมลงทุนระหว่างกันแล้ว
หลังจากนี้ คณะกรรมการของ JMART จะพิจารณาเพื่อลงมติเรื่องการเพิ่มทุนจดทะเบียนบริษัท โดยการออกหุ้นสามัญเพิ่มทุนแบบเฉพาะเจาะจง จำนวนประมาณ 300 ล้านหุ้น มูลค่าขายราว 1 หมื่นล้านบาท ให้กับ BTS ซึ่งภายหลังจะมีสัดส่วนถือครองหุ้นประมาณ 23% ภายหลังการทำรายการแล้วเสร็จ
ทั้งนี้ คาดการณ์ว่า การเข้ามาร่วมเป็นพันธมิตรเชิงกลยุทธ์ (Strategic Partner) ของ BTS ครั้งนี้ จะเสริมส่งให้เกิดการผนึกกำลังทางธุรกิจของทั้ง 2 ฝั่งขึ้นอย่างมีนัยสำคัญ
ทั้งในส่วนของธุรกิจการเงิน (ซึ่งเกี่ยวข้องกับการประกันภัยสินค้าจากการขนส่ง สินเชื่อส่วนบุคคล สินเชื่อจำนำทะเบียนรถยนต์ ตลอดจนการบริหารสินทรัพย์) ธุรกิจบัตรแรบบิท ธุรกิจขนส่งสินค้า ธุรกิจสื่อโฆษณา และธุรกิจอสังหาริมทรัพย์
หากมีความคืบหน้าเพิ่มเติม ทีมข่าว “ข่าวหุ้นธุรกิจออนไลน์” จะรายงานให้ทราบต่อไป หรือผู้อ่านสามารถติดตามรายละเอียดต่อได้ใน หนังสือพิมพ์ข่าวหุ้นธุรกิจ ฉบับวันพฤหัสบดีที่ 26 สิงหาคม 2564 ทั้งในรูปแบบสิ่งพิมพ์ และหนังสือพิมพ์ออนไลน์